ཟླ་བ་ཡར་ངོའི་ཚེས་གཅིག་དང་།གཉིས།གསུམ་བཅས་ཀྱི་ཚེས་རུའི་སྣེ་བྱང་ངོས་སུ་མཐོ་ན་ལོ་དེར་འབབ་ཞོད་ཞན་པ་དང༌།ཚེས་རུའི་སྣེ་ངོས་གཉིས་མཉམ་ན་འབབ་ཞོད་ཆེ་ལ་དགུན་གངས་སྐྱོན་འབྱུང་བའི་རྟགས།ཟླ་བས་གུར་ཕུབ་ན་ཟླ་གཅིག་ལ་ཐན་པ་འབྱུང་བ་དང་།ཟླ་བར་འཇའ་ཟུག་ནའང་ཐན་པ་འབྱུང༌རྟགས།སྨིན་ཟླ་བའི་ཟླ་བ་བཅུ་པ་ཚེས་བཅོ་ལྔར་སྐར་མ་སྨིན་དྲུག་ཟླ་བའི་སྔོན་དུ་བྱུང་ན་ལོ་ཕྱུགས་ལ་ཉེས་ཤིང་ནད་ཡམས་འབྱུང་བའི་རྟགས་དང༌།ཟླ་བའི་རྗེས་ལ་བྱུང་ན་འཁྲུག་པ་དང་རླུང་བུ་འབྱུང་བའི་རྟགས།དཔྱིད་འབྲིང་གི་ཚེས་ཉེར་དགུའི་ནམ་ལངས་སམ་དཔྱིད་མཐའ་མའི་ཚེས་གཅིག་བཅས་ཀྱི་མུན་མཚམས་སུ་ཟླ་བའི་ཚེས་རུའི་སྣེ་གཉིས་ཤར་ནུབ་ཏུ་དྲང་ཐད་མཉམ་ན་དགེ་བ་དང༌།བྱང་ངོས་སུ་མཐོ་ན་མུ་གེ་འབྱུང་ཉེན།ལྷོར་མཐོ་བར་སྣང་ན་བཀྲ་ཤིས་ཤིང་ཆར་ཆུ་དུས་སུ་འབབ་པའི་རྟགས་སུ་ངོས་འཛིན་བྱེད།